Fis-17 ta' Ġunju 2016, il-Kunsill għalaq proċeduri ta' defiċit eċċessiv għal Ċipru, l-Irlanda u s-Slovenja, u b'hekk ikkonferma li dawn naqqsu d-defiċits tagħhom għal inqas minn 3% tal-valur ta' referenza tal-PDG tal-UE. Huwa rrevoka d-deċiżjonijiet preċedenti tiegħu dwar l-eżistenza ta' defiċits eċċessivi f'dawn it-tliet pajjiżi. Bħala konsegwenza, 6 mit-28 stat membru tal-UE biss ser jibqgħu soġġetti għall-proċedura ta' defiċit eċċessiv, fejn ikompli t-titjib osservat sa mill-2011. L-ogħla livell intlaħaq matul perjodu ta' 12-il xahar fl-2010 u l-2011 meta l-proċeduri kienu miftuħa għal 24 pajjiż. Skont l-Artikolu 126 tat-Trattat dwar il-Funzjonament tal-Unjoni Ewropea l-istati membri huma mitluba jevitaw defiċits eċċessivi tal-gvern. U l-proċedura ta' defiċit eċċessiv tintuża biex tappoġġa ritorn għal pożizzjonijiet fiskali sodi Wara li joħorġu mill-proċedura ta' defiċit eċċessiv, l-istati membri huma soġġetti għall-parti preventiva tal-Patt ta' Stabbiltà u Tkabbir tal-UE. Ċipru Ċipru kien soġġett għall-proċedura ta' defiċit eċċessiv minn Lulju 2010, meta l-Kunsill ħareġ rakkomandazzjoni li talbet għall-korrezzjoni tad-defiċit tiegħu sal-2012. F'Mejju 2012, il-Kummissjoni identifikat żbilanċi makroekonomiċi li kienu jeħtieġu azzjoni urġenti, hekk kif l-industrija bankarja tal-pajjiż kienet qed thedded is-sostenibbiltà tal-ekonomija. F'Ġunju 2012, Ċipru talab assistenza finanzjarja minn mutwanti internazzjonali. F'Marzu 2013, intlaħaq qbil dwar programm ta' aġġustament ekonomiku ta' tliet snin u dwar assistenza mill-Mekkaniżmu Ewropew ta' Stabbiltà u l-FMI. Ġie ffirmat memorandum ta' qbil fix-xahar ta' wara. Minħabba li f'Ċipru t-tnaqqis ekonomiku kien agħar milli kien mistenni, f'Mejju 2013 il-Kunsill estenda l-iskadenza għall-korrezzjoni tad-defiċit sal-2016. Huwa stabbilixxa miri ta' defiċit nominali ta' 6.5 % tal-PDG għall-2013, 8.4 % tal-PDG għall-2014, 6.3 % tal-PDG għall-2015 u 2.9 % tal-PDG għall-2016. Fl-2015, id-defiċit tal-gvern ta' Ċipru ammonta għal 1.0 % tal-PDG, u b'hekk waqa' taħt it-3% tal-valur ta' referenza tal-PDG sena qabel id-data ta' skadenza stabbilita mill-Kunsill. F'Marzu 2016, Ċipru ħareġ mill-programm ta' aġġustament ekonomiku tiegħu. It-tbassir tar-rebbiegħa għall-2016 tal-Kummissjoni jipprevedi bilanċi nominali ta' -0,4 % tal-PDG fl-2016 u 0 % tal-PDG fl-2017 f'xenarju ta' politiki li ma jinbidlux. Id-defiċit huwa għalhekk mistenni jibqa' taħt it-3% tal-valur ta' referenza tal-PDG tul il-perjodu ta' tbassir. Il-proporzjon tad-dejn tal-gvern gross għall-PDG ta' Ċipru żdied għal 108.9 % fl-2015 minn 102.5 % fl-2013 minħabba l-appoġġ pubbliku li ngħata lis-settur finanzjarju u t-tnaqqis tal-PDG nominali. It-tbassir tar-rebbiegħa għall-2016 tal-Kummissjoni jipprevedi li d-dejn jibqa' stabbli fl-2016 u jinżel għal 105.4 % tal-PDG fl-2017, l-iktar minħabba żieda nominali fil-PDG. Il-Kunsill huwa mistenni jikkonkludi li d-defiċit ta' Ċipru ġie kkoreġut. L-Irlanda L-Irlanda kienet soġġetta għall-proċedura ta' defiċit eċċessiv minn April 2009, meta l-Kunsill ħareġ rakkomandazzjoni li talbet għall-korrezzjoni tad-defiċit tagħha sal-2013. Bi tweġiba għall-kundizzjonijiet ekonomiċi li kienu sejrin għall-agħar, f'Diċembru 2009 l-Kunsill estenda l-iskadenza sal-2014. Madankollu, is-sitwazzjoni ekonomika tal-Irlanda ddgħajfet aktar, hekk kif kellhom jiġu introdotti miżuri sostanzjali biex jappoġġaw is-settur bankarju tagħha. F'Novembru 2010, L-Irlanda talbet assistenza finanzjarja minn mutwanti internazzjonali. F'Novembru 2010 ntlaħaq qbil dwar programm ta' aġġustament ekonomiku , li inkluda riforma sħiħa tas-sistema bankarja tal-pajjiż. Intlaħaq qbil dwar assistenza mill-Mekkaniżmu Ewropew ta' Stabbilizzazzjoni Finanzjarja, mill-Faċilità Ewropea ta' Stabbiltà Finanzjarja u mill-FMI, filwaqt li l-mutwanti bilaterali taw kontribut ukoll. F'Diċembru 2010, il-Kunsill estenda l-iskadenza għall-korrezzjoni tad-defiċit tal-Irlanda għat-tieni darba, sal-2015. Sa mill-2009, meta d-defiċit tagħha laħaq l-ogħla livell ta' madwar 11.5 % tal-PDG (bl-esklużjoni ta' miżuri ta' darba biex jappoġġaw is-settur finanzjarju tagħha), il-bilanċ tal-gvern tal-Irlanda tjieb b'mod konsistenti. F'Diċembru 2013, l-Irlanda ħarġet mill-programm ta' aġġustament ekonomiku tiegħu. Id-defiċit naqas għal 3.8 % tal-PDG fl-2014 u għal 2.3 % tal-PDG fl-2015 (1.3 % tal-PDG jekk tranżazzjoni ta' darba tkun eskluża). It-tbassir tar-rebbiegħa għall-2016 tal-Kummissjoni jipprevedi defiċits ta' 1.1 % tal-PDG fl-2016 u 0.6 % tal-PDG fl-2017 f'xenarju ta' politika li ma tinbidilx. Id-defiċit huwa għalhekk mistenni jibqa' taħt it-3% tal-valur ta' referenza tal-PDG tul il-perjodu ta' tbassir. Il-proporzjon tad-dejn gross tal-gvern għall-PDG tal-Irlanda naqas b'mod konsistenti, wara li laħaq l-ogħla livell tiegħu ta' 120% fl-2013. Huwa naqas għal 93.8% tal-PDG fl-2015 minn 107.5% tal-PDG fl-2014, minħabba ż-żieda fil-PDG nominali u l-bejgħ tal-assi statali, u huwa previst li jkompli jonqos għal 89.1% tal-PDG fl-2016. Il-proporzjon tad-dejn huwa mbassar li jkompli jonqos għal 86.6 % tal-PDG fl-2017, anke minħabba kondizzjonijiet ċikliċi favorevoli, rati tal-imgħax storikament baxxi u bilanċi pożittivi primarji. Il-Kunsill huwa mistenni jikkonkludi li d-defiċit tal-Irlanda ġie kkoreġut. Is-Slovenja Is-Slovenja kienet soġġetta għal proċedura ta' defiċit eċċessiv minn Diċembru 2009, meta l-Kunsill ħareġ rakkomandazzjoni li talbet għall-korrezzjoni tad-defiċit tagħha sal-2013. F'Ġunju 2013, madankollu, fid-dawl ta' kondizzjonijiet ekonomiċi negattivi mhux mistennija, il-Kunsill estenda l-iskadenza sal-2015 . Huwa stabbilixxa miri ta' defiċit nominali ta' 4.9 % tal-PDG fl-2013, 3.3 % tal-PDG fl-2014 u 2.5 % tal-PDG fl-2015. Wara li laħaq l-ogħla livell tiegħu ta' 15.0 % tal-PDG fl-2013, id-defiċit tal-gvern tas-Slovenja tnaqqas għal 5.0 % tal-PDG fl-2014 u 2.9 % tal-PDG fl-2015 . It-tbassir tar-rebbiegħa għall-2016 tal-Kummissjoni jbassar defiċits ta' 2.4% tal-PDG fl-2016 u 2.1% tal-PDG fl-2017. Għaldaqstant, id-defiċit huwa mistenni jibqa' taħt it-3% tal-valur ta' referenza tal-PDG tul il-perjodu ta' tbassir. Il-proporzjon tad-dejn gross tal-gvern għall-PDG tas-Slovenja żdied għal 83.2% tal-PDG fl-2015, minn 71% tal-PDG fl-2013, minħabba aġġustamenti bejn il-fondi u l-flussi u spejjeż ta' darba. It-tbassir tar-rebbiegħa għall-2016 tal-Kummissjoni jipprevedi li d-dejn gross tal-gvern laħaq il-quċċata tiegħu fl-2015 u ser jonqos għal 78% tal-PDG fl-2017, minħabba tnaqqis fir-riżervi ta' likwidità. Il-Kunsill huwa mistenni jikkonkludi li d-defiċit tas-Slovenja ġie kkoreġut. Ara l-paġna tal-laqgħa